**OSNAŽITI OBITELJI DANAŠNJEG VREMENA**

„Obitelj započinje u ljubavi dvoje ljudi koji pozivaju u život novog čovjeka, da se rodi u toplom, zaštićenom domu. Gdje se dijete prihvaća u ljubavi, tu ono dolazi kao dar. Gdje se ono želi i gdje je dobrodošlo, tu će u tišini nastati jedna mala oaza. Tko se raduje djetetu, raduje se životu.“

Phil Bosmans

**OBITELJ – SLIKA LJUBAVI PRESVETOG TROJSTVA**

**Obitelj**, unatoč nesavršenostima, ograničenostima i teškoćama, ostaje prauzor najdubljeg zajedništva na zemlji. Ona je Božji dar i odraz ljubavi Presvetog Trojstva.

**Današnje stanje obitelji:** u svijetu se vodi „rat“ protiv obitelji i braka, ne gleda se blagonaklono na njih, društvo više ne želi brinuti o njima. Brak više nije uzor zajednice dvoje ljudi u koje bi trebala ući i treća osoba; sve više pojedinaca i skupina želi obitelj prekrajati prema svojim sebičnim potrebama. Na žalost, iz godine u godinu sve veći broj brakova nije blagoslovljeno vlastitom djecom.

Veliki broj obitelji je razdvojeno i stavljeno na kušnju (npr. rad u inozemstvu) a obitelj je često preslaba da izdrži toliki teret pa se lomi. Uz ekonomske kušnje, u obitelji ulazi i kušnja vjere.

**RODITELJI – PRVI I NAJVAŽNIJI ODGOJITELJI SVOJE DJECE**

Roditelji imaju nezamjenjivu ulogu u odgoju svoje djece. Oni su prvi učitelji vjere. Moraju biti svjesni veličine svoje uloge u oblikovanju osobnosti i vjere svoje djece. Marija i Josip su imali odgojni cilj za Isusa - vlastiti primjer ljubavi i vjernosti.

1. **Poznavanje i slušanje djece** - Svako je dijete jedinstveno i potrebno ga je razumjeti. Roditelji trebaju osluškivati potrebe, snove i osjećaje svoje djece, biti prisutni i posvećivati im kvalitetno vrijeme. I nekoliko iskrenih minuta razgovora na kraju dana može učiniti razliku.
2. **Pravo na odgoj** - Pravo roditelja je da odlučuju o odgoju svoje djece; sve je jača tendencija da predškolski i školski programi budu samo obrazovni a sve manje odgojni. Pravi odgoj zahtjeva trud, vrijeme i ljubav.
3. **Suodgovornost u obitelji -** Pravo roditelja na promicanje vrjednota: suodgovornost i jednaka briga oca i majke u brizi za djecu i kućanstvo;na taj način djeca shvaćaju što znači živjeti suodgovornost u obitelji i društvu; iskazivati ljubav u braku i obitelji, svjedočiti vjernost u braku.
4. **Djeca ne trebaju sve materijalne stvari što svijet nameće kao nužno -** Djeci slobodno nedostaju neke stvari koje svijet smatra neophodnima.
5. **Vrijeme provedeno zajedno** - Nakon cjelodnevnog rada djeca žele blizinu roditelja, to je blagoslov za roditelje kada djeca čeznu za njima.
6. **Ravnoteža između ekrana i stvarnog života** - Svijet ekrana, koji je vrlo agresivan, treba zamijeniti prozorom u stvarni život
7. **Vrijednost tišine** - Za obitelj su izuzetno važni i trenutci šutnje: omogućuju bolju komunikaciju, refleksiju, unutarnji mir.
8. **Roditeljsko vrijeme -** Roditelji sami moraju gospodariti svojim vremenom; koristiti svaku situaciju za razgovor, igru za obiteljskim stolom, vožnju biciklom ili kroz zajedničku molitvu.
9. **Biti ohrabrenje drugim obiteljima** - Sve više je samohranih roditelja koji se bore za egzistenciju; Crkva ih prihvaća i želi im biti mjesto ohrabrenja i potpore
10. **Prihvaćanje obitelji s teškoćama -** Obitelj čija su djeca krenula krivim putem, obitelji u kojoj živi više generacija, obitelji koje odgajaju djecu s poteškoćama u razvoju - sve su to blagoslovljene obitelji za napredak Božjeg naroda i društva.

**Želi li neka obitelj živjeti kao kršćanska obitelj?** Treba odgovoriti na pitanje u kojoj je mjeri njihov način života u skladu s vjerom.

Kršćanin se definira po svojem krštenju, krsna milost od nas čini Kristove udove.

Kršćanska obitelj je obitelj grješnika; obitelji nisu zajedništva savršenih ljudi, već svaka obitelj nosi svoj križ, svoje poteškoće i brige, rane poput ranjenog srca Isusovog.

Kršćanska obitelj zna da ju je Isus spasio. Nije najgora stvar griješiti, nego odbijati priznati grijeh opravdavajući se. Kršćanska obitelj korača prema Bogu i sigurno stiže do cilja pod uvjetom da krene, da se digne nakon pada.

Kršćanska obitelj ne može ostati izolirana iza zidova crkve, jer nam Isus kaže: “Vi ste sol zemlje”. Ako sol odbije ući u zemlju, kako će joj dati okus? Takva obitelj živi i djeluje u svijetu, „zavrne rukave“ i radi na ovoj zemlji.

Sveta obitelj bila je kršćanska obitelj u pravom smislu riječi. Marija i Josip kao odgajatelji nisu činili ništa posebno, ali su sve činili s posebnom ljubavlju: ne samo ljudskom ljubavlju nego nadnaravnom ljubavlju koja ih je u svemu povezivala s Ocem.

**U čemu naše obitelji mogu naći ohrabrenje u ovim vremenima?**

Isus se utjelovio da osnaži obitelji, time što se dao u ruke Mariji i Josipu dao im je povjerenje da je prava odgojna zadaća odgajati Boga u obitelji.

* u vjeri biti što sličniji Svetoj obitelji
* zajednički slaviti nedjeljnu sv. misu
* njegovati obiteljsku molitvu
* razgovarati o moralnim i vjerskim temama
* uključivati se u zajednice koje djeluju u župi, biskupiji
* rasti u obiteljskom zajedništvu kroz slavlja

Dopustiti Bogu da se nastani u našim obiteljima, s povjerenjem u njega prihvaćati ono što život donosi, molitvom se povezivati s njime i pokazati mu da na njega računamo!